রাজ্যে গড়ে উঠছে প্রথম অর্গ্যান ব্যাঙ্ক, বিরাট ঘোষণা মুখ্যমন্ত্রীর

ওয়েব ডেস্ক: রাজ্যে অঙ্গ দান (Organ Donation) ও অঙ্গ প্রতিস্থাপনের (Organ Transplant) ক্ষেত্রে এক নতুন অধ্যায়ের সূচনা হতে চলেছে। মুখ্যমন্ত্রী মমতা বন্দ্যোপাধ্যায়ের (Mamata Banerjee) ঘোষণা অনুযায়ী, এবার পশ্চিমবঙ্গে গড়ে উঠছে রাজ্যের প্রথম অর্গ্যান ব্যাঙ্ক (Organ Bank)। মঙ্গলবার স্বাস্থ্যভবনে মোবাইল মেডিকেল ইউনিটের উদ্বোধনী অনুষ্ঠানে মুখ্যমন্ত্রী জানান, এসএসকেএম হাসপাতালে (SSKM Hospital) শুরু হয়েছে এই প্রকল্পের প্রাথমিক কাজ।

তিনি বলেন, “আমাদের পরিকল্পনা আছে একটা লিভার ব্যাঙ্ক করা, একটা কিডনি আর হার্ট ব্যাঙ্ক তৈরিরও চিন্তাভাবনা চলছে। এসএসকেএম অর্গ্যান ব্যাঙ্ক করছে। ভবিষ্যতে আমরা চাই, যাদের কোনও অঙ্গ বাদ দিতে হচ্ছে, সেই অঙ্গ যেন অন্য কারও শরীরে কাজে লাগানো যেতে পারে।”

আরও পড়ুন: রাজ্যে চালু ১১০টি মোবাইল মেডিক্যাল ইউনিট, ৩৫টি রোগ নির্ণায়ক পরীক্ষা-সহ মিলবে নানা সুবিধা: মুখ্যমন্ত্রী

মুখ্যমন্ত্রী উদাহরণ দিয়ে বলেন, “ধরুন কারও একটা পা কেটে বাদ দিতে হল, তাহলে সেই অঙ্গ অন্যের কাজে লাগবে। যার একটা পা নেই, সে যেন দু’পায়ে হাঁটতে পারে। যার একটা হাত, সে যেন দু’হাতে কাজ করতে পারে— এই রকম আমাদের ভাবনা। নানারকম আইডিয়া ও পরিকল্পনা চলছে, এগুলো বাস্তবায়িত করতে সময় ও টাকার প্রয়োজন।”

স্বাস্থ্য দফতর সূত্রে জানা গিয়েছে, এসএসকেএম হাসপাতালেই প্রথম পর্যায়ে এই অর্গ্যান ব্যাঙ্ক তৈরি করা হচ্ছে। পরবর্তী সময়ে কলকাতার মেডিক্যাল কলেজ, এনআরএস ও অন্যান্য সরকারি হাসপাতালেও এই পরিষেবা চালুর পরিকল্পনা রয়েছে।

চিকিৎসক মহলের মতে, রাজ্যে অঙ্গ প্রতিস্থাপনের ক্ষেত্রে এটি এক ঐতিহাসিক পদক্ষেপ। তাঁদের বক্তব্য, এই প্রকল্প কার্যকর হলে জরুরি অবস্থায় বহু রোগীর জীবন রক্ষা করা সম্ভব হবে।

রাজ্য সরকারের তরফে জানানো হয়েছে, অঙ্গ সংরক্ষণ ও প্রতিস্থাপনের আধুনিক প্রযুক্তি, দক্ষ চিকিৎসক ও পরিকাঠামোর সমন্বয়ে এই ব্যবস্থা রাজ্যের স্বাস্থ্যব্যবস্থাকে আরও মানবিক ও আধুনিক রূপ দেবে।